  Виталий Пронин Толон, 13-тӥ коньывуонэ, Ижысь «Галерея» центрын усьтӥськиз «БелМихайБат» адӟытон.Та Удмуртиысь 3 тодмо художникъёслэн - Валентин Белыхлэн, Вячеслав Михайловлэн но Расиф Батыршинлэн - валчеям адӟытонзы. «БелМихайБат» - творчествоя группа, шуыны луоз, уго та 3 усточиос кемалась эшъясько ини. 2010-тӥ арысен таӵе нимын выставкаос ортчытъяны кутскизы. Таиз 8-тӥез валчеям адӟытонзы луоз ини.Удмуртиысь калык художник Валентин Белых верамъя, соос асьсэлэн ужъёсазы кырӟало Удмурт шаерлэсь чеберлыксэ.- Мон яратӥсько, суредын вань ке пуштросэз, сюжетэз, шорсюлмыз, историез, философиез, - мылкыдзэ усьтэ Валентин Белых.Выставкаын возьматэмын 100-лэсь уно ужъёс, татын вань пейзаж, натюрморт, портрет но мукет амалъёсын быдэстэм картинаос. Кин ке синмаськоз  В. Белыхен суредам вашкала Ижевсклы но удмурт батыръёслы. Адњытонын луозы выль тунсыко ужъёс, кылсярысь, художник вуж туспуктэмъёсъя суредаз Ижысь вашкала Покровской но Ильинской черкъёсты, немец кирхаез но мукет юртъёсты. Соосты адњыны луэ фотоос но картинаос вылысь гинэ на. Мукетъёсызлы тунсыко потозы  В. Михайловлэн но Р. Батыршинлэн шыпыт удмурт гуртъёссы, инкуазь суредъёссы.Расиф Батыршин шуэ:- Суредаськыкум мыным нокин но кулэ ӧвӧл. Вань ачим но дэра гинэ, куинетӥез татын мултэс ини. Творчестволы юрттэ  инкуазь, солэн  вераны луонтэм чеберлыкез но узырлыкез, ваньзэ тае адӟыны гинэ быгатоно.«БелМихайБат» адӟытон ужалоз 30-тӥ коньывуонозь. 18-тӥ октябре «Галереяын» та художникъёсын пумиськон луоз. Творчествоенызы тодматскем сяна, мылкыд карисьёс пыриськыны быгатозы художникъёслэн мастер-классъёсазы. Кылсярысь, Вячеслав Михайлов 20-тӥ коньывуонэ натюрморт суреданы валэктоз, 22-тӥ октябре визьнодалоз Расиф Батыршин, нош 25-тӥ числое портрет лэсьтыны дышетоз Валентин Белых.  6+Галина Семёнова  Теги: кытынкумар  